บาทเปิด 35.10/11 บาทต่อดอลล่าร์
เงินบาทเปิดตลาด 35.10/11 บาทต่อดอลล่าร์ ทิศทางยังไม่ชัดเจน รอดูผลการประชุมคณะกรรมการกำหนดนโยบายการเงิน  คืนนี้ มองกรอบ 35.00-35.20 บาทต่อดอลล่าร์
27 เม.ย. 2559

เงินบาทเปิดตลาด 35.10/11 บาทต่อดอลล่าร์ ทิศทางยังไม่ชัดเจน รอดูผลการประชุมคณะกรรมการกำหนดนโยบายการเงิน  คืนนี้ มองกรอบ 35.00-35.20 บาทต่อดอลล่าร์ 
นักบริหารเงิน เปิดเผยว่า เงินบาทเปิดตลาดเช้านี้อยู่ที่ระดับ 35.10/11 บาท/ดอลลาร์ แข็งค่าจากช่วงเย็นวานนี้ที่ปิดตลาดที่ระดับ 35.15/17 บาท/ดอลลาร์
วันนี้เงินบาทมีโอกาสจะไปได้ทั้งสองทิศทาง คือ มีโอกาสทั้งอ่อนค่า และแข็งค่า เนื่องจากนักลงทุนรอติดตามผลการประชุมคณะกรรมการกำหนดนโยบายการเงิน (FOMC) ของธนาคารกลางสหรัฐ (FED) ทั้งนี้ตลาดคาดการณ์ว่า FOMC จะยังมีมติคงอัตราดอกเบี้ยไว้ในการประชุมรอบนี้ แต่สิ่งสำคัญที่นักลงทุนให้ความสนใจคือถ้อยแถลงที่จะออกมาหลังประชุม ซึ่งจะมีผลสำคัญต่อแนวโน้มการปรับขึ้นดอกเบี้ยในอนาคต
"วันนี้บาทก็มีโอกาสจะไปได้ทั้ง 2 ทาง คือทั้งอ่อนค่า และแข็งค่า แต่ที่นักลงทุนจับตา คือผลการประชุม FOMC ว่าจะมีถ้อยแถลงอะไรสำคัญออกมา เพราะรอบนี้เชื่อว่าน่าจะยังคงดอกเบี้ยไว้เท่าเดิม" นักบริหารเงิน ระบุ
นักบริหารเงิน คาดว่า วันนี้เงินบาทจะเคลื่อนไหวอยู่ในกรอบ 35.00-35.20 บาท/ดอลลาร์